בס"ד, ניסן תשע"ח **דף מקורות לעיון ולהעמקה, הרב אודי שורץ**

הוריות דף י"ג, קדימות בהצלת נפשות

**א. קדימות להחיות**

1. **הוריות, דף י"ג:** "וכל המקודש מחבירו קודם את חבירו ... האיש קודם לאשה להחיות ולהשיב אבדה והאשה קודמת לאיש לכסות ולהוציאה מבית השבי"
2. **פירוש המשנה לרמב"ם שם:** "כבר ידעת שהמצוות כולן מחויבות לזכרים, ולנקיבות מקצתן, כמו שהתבאר בקידושין, והרי הוא מקודש ממנה, ולפיכך קודם להחיות".
3. **נצי"ב במרומי שדה, הוריות שם:** "האיש קודם לאשה להחיות ולהשב אבידה כו'. לא משום דאשה פטורה ממצות עשה שהזמן גרמא, וא"כ איש מרובה במצות ... אלא הטעם דאיש איקרי קדוש לגבי אשה שלא מיקרית אלא טהור".
4. **הוריות, דף י"ג:** "ת"ש, דתניא: סגן ומשוח מלחמה שהיו מהלכים בדרך ופגע בהם מת מצוה, מוטב שיטמא משוח מלחמה ואל יטמא סגן, שאם יארע בו פסול בכהן גדול, נכנס הסגן ומשמש תחתיו. והתניא: משוח מלחמה קודם לסגן! אמר רבינא: כי תניא ההיא – להחיותו".
5. **רש"י שם:** "להחיותו – הוא קודם לסגן משום דצבור צריכים לו למשוח מלחמה לצורך מלחמה טפי מסגן".
6. **נצי"ב שם:** "כהן קודם ללוי לוי לישראל – בירושלמי איתא דדוקא בשעת הדוכן שנו. וכבר כתב המג"א בסי' ר"א דמשמעות השו"ע ביו"ד, דאפילו בזה"ז הכי הוא, ודלא כהירושלמי ... מיהו לענין להחיותו אפילו בזמן הזה הוא קודם, שלמחר יבנה ביהמ"ק ויהיו נצרכים לו לדוכן, ובזה מיירי ביורה דעה, מה שאין כן לכבוד אין בלוי שום כבוד בזמן הזה".

**ב. לאיזה עניין נשנו שאר הקדימויות בסוגיה?**

1. **הוריות, דף י"ג:** "כהן קודם ללוי לוי לישראל ישראל לממזר וממזר לנתין ונתין לגר וגר לעבד משוחרר".
2. **מאירי שם:** "אף אלו שביארנו במשנה שקודמין זה לזה אף על פי שהדבר מבואר בעצמו יש בכלם רמז או מן המקרא או מן הסברא".
3. **ירושלמי הוריות, ג' ה':** "ממזר תלמיד חכם קודם לכהן גדול עם הארץ. סברין מימר ליפדות ולהחיות ולכסות הא לישיבה לא. א"ר אבון אף לישיבה ומה טעמא [משלי ג טו] יקרה היא מפנינים ואפילו מזה שהוא נכנס לפני ולפנים".
4. **חידושי באר שבע, הוריות שם:** "ממזר תלמיד חכם קודם לכהן גדול עם הארץ. בירושלמי דפרקין (הלכה ה') וכן בשבת פרק הבונה (פי"ב ה"ג) איתא על משנה זו סברין מימר לפדות ולהחיות ולכסות ... ומיניה נשמע דהא דתנן כהן קודם ללוי כו' היינו לכל מילי, ומפני כך תנא סתם כהן קודם ללוי וכו' ".
5. **תפארת ישראל על המשנה שם:** "כהן קודם ללוי לכל דבר של רווח או כל כבוד".
6. **הוריות, שם:** "ת"ר: היה הוא ואביו ורבו בשבי - הוא קודם לרבו, ורבו קודם לאביו, אמו קודמת לכולם. חכם קודם למלך ישראל".
7. **רמב"ם מתנות עניים, ח' י"ז:** "היו לפנינו עניים הרבה או שבויים הרבה ואין בכיס כדי לפרנס או כדי לכסות או כדי לפדות את כולן, מקדימין את הכהן ללוי, ולוי לישראל, וישראל לחלל...".

**ג. הלכה למעשה בעניין קדימות בהצלת נפשות**

1. **בית יוסף יורה דעה רנ"א:** "והא דתנן בסוף הוריות (יג.) האיש קודם לאשה להחיות ולהשיב אבדה והאשה קודמת לאיש לכסות ולהוציאה מבית השבי צ"ל דלהחיות היינו להצילם אם הם טובעים בנהר וכיוצא".
2. **שולחן ערוך ורמ"א רמ"א יורה דעה, רנ"ב ח':** "פודים האשה קודם האיש, ואם רגילין במשכב זכור, פודין האיש קודם. (ואם שניהם רוצים לטבוע בנהר, הצלת האיש קודם)".
3. **ט"ז שם:** "פי' שאיש ואשה הם בסכנת טביעה בנהר ונלמד ממשנה סוף הוריות האיש קודם לאשה להחיותו ממילא לכל סכנה של מיתה ונ"ל הטעם שאיש חייב טפי במצות".
4. **לבוש שם:** "לפיכך אם שניהם רוצים לטבוע בנהר כדי שלא יקלקלו עמהם, הצלת האיש קודם שהוא עושה זה מתוך צער גדול יותר מן האשה וראוי להצילו יותר".
5. **שו"ת ציץ אליעזר, י"ח א':** "ובראשונה אקדים לציין, דלמרבית הפלא ראו זה, כי קטע זה של "האיש קודם לאשה" שבמשנה, השמיטו הרמב"ם בהלכותיו בספרו משנה תורה ... גם לרבות הטור ביו"ד סימן רנ"א השמיט ג"כ קטע זה מהלכותיו ... בשלחנו הטהור ביו"ד שם ג"כ הלך בעקבותיהם של הרמב"ם והטור והשמיט מלהזכיר דין זה של האיש קודם לאשה להחיות. כל זה אומר דרשני, להבין פשר הדבר. רק הרמ"א ביו"ד סי' רנ"ב סעי' ח' הוא שכן מביא מדין זה של אם הם טובעים בנהר ... אולם הנה יוצא לנו מדברי הלבוש שפירש שדינו של הרמ"א בזה מוסב לבהמשכיות להמדובר במחבר שם, ועל אותו הגוון ואם כן לפי זה אין גם מדין זה של הרמ"א כל הוכחה שיהא הדין כן גם בעלמא ... ולשון המשנה בהוריות שכתוב: האיש קודם לאשה "להחיות", יש מקום נמי לפרש שהמדובר לא בפיקוח נפש ממש, אלא שהמדובר הוא באת מי להקדים יותר לתת לו מזון לחיותו, ומכיון שאין כאן פיקו"נ ממש לכן ראוי חכמים לקבוע בזה את ההלכה להקדים את האיש להאשה ... עפ"י האמור אפשר לצעוד הלאה ולומר כי גם הרמב"ם פירש נמי כנז' שהמכוון במשנה דהוריות הוא לא על פיקו"נ ממש כי אם בלהחיות למזונות, ולבוא עי"כ לתרץ על זה שהשמיט הרמב"ם בהלכותיו קטע זה של "האיש קודם לאשה להחיות" ... והתבוננתי וראיתי כי גם המאירי על הוריות כיוון בדבריו לחלק כחילוקי זה האמור, דכותב וז"ל: ואף בששניהם באים להחיות, ור"ל להאכיל, שכתבנו שהאיש קודם ... והנה לשם מה מצא המאירי לנחוץ לבאר ולהדגיש דבששניהם באים להחיות האמור בזה בהוריות שם, ר"ל להאכיל? אם לא שבא בזה לאפוקי שלא יעלה על הדעת לחשוב שהמדובר בזה בלהחיות ממש ובמקום פיקו"נ, אלא שנדע שהמדובר רק בלמי להקדים להאכיל".
6. **שו"ת משפט כהן, קמ"ד:** "וע"ד שאלתו בענין חילוקי הדרגות בהצלה, דלא אמרינן בהו מאי חזית, למה לא אמרינן הכי במצוה דידיה במקום שעומד הדבר להציל בעל דרגא יותר גדולה בתורה וביחש, כערך מתניתין וברייתא דהוריות?! ... החילוק של המדרגות בטובע בנהר יפה חילק כת"ר, שהוא בשוא"ת מצדנו".
7. **הרב שאול ישראלי, חוות בנימין א' י"ח – רבים מול מעטים בהתמוטטות בניין:** "ומה שלמדנו שקיים דירוג וסדר עדיפות בהצלה במשנה דהוריות, אין זה אלא כשלא באים להציל האחד על ידי הריגת האחר, אלא כשקיימות בפני המציל אפשרויות מוגבלות של הצלת האחד גרידא. שכל כהאי גוונא ודאי לא יעלה על הדעת שבגלל חוסר יכולת להציל שנים ימנע מלהציל אף אחד, אלא שהיה אפשר לומר שבכהאי גוונא ניתן הברירה בידי המציל להציל את מי שרוצה – בזה הוא שבאה ההלכה ומגבילה את המציל וקובעת לו סדר עדיפויות. אבל לא כן כשההצלה כרוכה בהריגת מישהו מישראל, שזה אסור בהחלט ואין שום דרגת עדיפות קיימת בזה, והעושה אחרת דין רוצח ממש עליו ...הדינים העולים: אם שניים עומדים באותה סכנה ולא ניתן להציל אלא את אחד – קיים סדר הקדמה המפורט במסכת הוריות ובהלכה, אך בשום פנים ואופן אסור להציל אפילו רבים וחושבים, כשהצלתם מחייבת הריגתו או אפילו גרם הריגתו של אחד שאילולא זה לא היה נהרג".
8. **חזון אי"ש בבא מציעא, ליקוטים סימן כ', לדף ס"ב:** "ונראה דאם יש לאחד מים ולפניו שני צמאים – נמי תלוי בפלוגתא: דלבן פטורה נותן לשניהם וימותו שניהם, דהא אף אם יתן לאחד יתחייב לחלוק עם חבירו. ולר' עקיבא יתן לאחד שירצה, דחיי עולם של אחד קודם לחיי שעה של שנים, ואם אחד מהם קודם לחבירו כגון כהן ואינך דתנן בהוריות י"ג – הקודם זוכה, ואם שניהם שוין נותן למי שירצה".
9. **שו"ת שבט הלוי, י' קס"ז:** "בדיני נפשות בענין דיני קדימה בהצלת נפשות, הקדמת איש לאשה, וכן אם יש להקדים שומר התורה והמצות ... אומר בקיצור לגוף המעשה, הנה הב"י יו"ד סי' רנ"א כתב דצ"ל דלהחיות היינו להצילם אם טובעים בנהר וכיו"ב ... אם הנדון כך שאיש ואשה לפנינו ואי אפשר להציל אלא אחד כולם מודים למש"כ הב"י דאיש קודם לאשה, דכיון דע"כ עלינו להכריע זאת הכרעת דעת תורה, וכיו"ב לענין כהן ולוי והשאר שם. והו"ל נדון זה כעין הא דב"מ ס"ב ע"א בר' עקיבא ובן פטורא דיש הכרעה במצב כזה מדין חייך קודמים, וה"נ יש הכרעה במצב כזה מכח קדימת מעלת הניצל, ממילא אין רחוק לומר דהה"ד לענין שומר תורה ועוזב תורה ששומר התורה קודם אעפ"י שעלינו לפקח פקו"נ את כולם".
10. **הרב יצחק זילברשטיין, שיעורי תורה לרופאים, ב' עמוד 384:** "ונראה שאם כן עומדים לפנינו שני חולים, ואין לנו כי אם קוצב לב אחד, שיש לתת אותו לחולה שחייו חיי עולם. וכן אם יש לפנינו שני חולים שיחיו חייל עולם, ואחד שוטה או צמח וכיוצא בזה, והשני אינו שוטה שיוכל לקיים תורה ומצוות, יש להקדים את מי שאינו שוטה, כמבואר בסוף מסכת הוריות שכל המקודש מחבירו הוא קודם מהצלתו".
11. **הרב שלמה דיכובסקי, קדימויות ועדיפויות בהצלת נפשות לאור ההלכה (בתוך: דיני ישראל כרך ז'):** "סיכומם של דברים: קדימויות ועדיפויות בהצלת נפשות הוא תחום שיש בו עקרונות הלכתיים ברורים. מן הראוי שההכרעה בנושא חמור זה לא תתבצע על ידי הרופאים בלבד, כפי שהדבר נעשה עד עתה. יש לתת את הדעת לשיתופם של אנשי הלכה הן בהכשרתם של רופאים והן בהכרעות רפואיות-הלכתיות בחיי המעשה".

*{המקורות עד כה מניחים שאכן יש להתחשב למעשה בקדימויות שבסוגיה. המקורות דלהלן מפקפקים בכך.}*

1. **שו"ת אגרות משה, חושן משפט ב' ע"ד:** "דודאי פשוט וברור וידוע לכל בן תורה ויר"ש שמחוייבין לרפאות להציל במה שאפשר לכל אדם בלא שום חלוק בחכמתו ובדעתו, ואף ענין קדימה ליכא אלא במה שתנן במתני' דסוף הוריות (י"ג ע"א), ואף באלו קשה לעשות מעשה בלא עיון גדול. ואף באופן שיודעין שלפי הדין יש קדימה ודאי הוא דוקא כששוין בזמן, ויש להרופא לילך למי שנקרא קודם שהרי תיכף נתחייב לילך לשם ולהשני שלא נקרא עדיין לא נתחייב עד שנקרא. ורק אם השני הוא חולה קשה מהראשון יש לו לילך להשני מאחר שהוא חולה ביותר, והכרעת דבר זה תלוי בדעת הרופא".
2. **שו"ת מנחת שלמה תניינא, פ"ו:** "אם יש אחד שודאי מסוכן עפ"י הרופאים וכדומה, וזה ספק, ורפואה אחת אין מספקת לשניהם, הודאי דוחה הספק. ולכן צריכים בעיקר להתחשב עם גודל הסכנה ועם הסיכויים להצלה, - התחשבות בגיל לא באה כלל בחשבון - ועיין בסוף מס' הוריות במשנה ובגמ' סדר של עדיפות בענין הצלה משבי וכן לענין צדקה וכדומה, אך חושבני שבזמננו קשה מאד להתנהג לפי זה".
3. **נשמת אברהם, יורה דעה רנ"א א':** "שני חולים שבאו בבת אחת לרופא ושניהם שווים בחומרת מחלתם ומצבם, לכאורה על הרופא לטפל בהם לפי סדר העדיפויות המובא במשנה בסוף הוריות ... אך דומני שאין נוהגים כן, אלא שבדרך כלל הולכים לפי התור וכל הקודם זוכה, וצ"ע על מנהג העולם ... לענין ת"ח קודם לע"ה, אולי גם אפשר להסביר את מנהג העולם לפי הגמ' בב"ב דף י', שאין אנו יודעים לשקול בין התורה והמצוות של יהודי אחד כנגד השני. וכבר כתבו הפוסקים דאין לנו דין ת"ח בזמן הזה. אך באדם שמפורסם כת"ח או צדיק, ודאי צריכים להקדימו לכל דבר ... אך עדיין צ"ע, כי אולי הדין כאן שונה ממה שכתוב במשנה ושו"ע, כי שם דוקא כשבאו בבת אחת בו בזמן, שאם באו בזה אחר זה אז כל אחד קנה זכותו לפי התור ואז מגיע לו טיפול לפי התור וכפי מנהג העולם. ואמנם לא ברור לי באיזה קנין אדם קונה לעצמו זכות לפי התור ומה משמעות של "תור" בהלכה ... וכתב לי מו"ר הגרי"י נויבירט: וכל זה אם לא הוזמנו החולים מראש, כל אחד לפי שעה מסויימת, כי אז אפילו אם הרופא מופיע באיחור ומוצא החולים מחכים לו, מכניס כל אחד לבדיקה לפי התור שנקבע לו".
4. **הרב יצחק זילברשטיין, שיעורי תורה לרופאים, ג' עמוד 66:** "קדימה בטיפול רפואי בזמן פיגוע המוני - ... אם על ידי הטיפול בנפגעים הבינונים ינצלו חולים רבים, ואילו הטיפול בנפגעים קשים יציל רק נפגעים מועטים, יש לטפל בבינונים תחילה ... אמנם כאשר התחיל הרופא לטפל בנפגע הקשה, אין לעזוב את הטיפול כדי לטפל בנפגע בינוני ... אולם אם על ידי שיעזוב את הנפגע הקשה יציל נפגעים רבים אחרים, נראה שהוא נדחה למען מטרה זו של הצלת רבים ...
5. **שו"ת שבט הלוי, שם:** "ומה ששאל לענין אין מעבירין, בודאי אם בא ראשון צריך לטפל בו ראשון אעפ"י שיודעים שבאים עוד אחרים יהי' כהן או לוי או איש או אשה, אבל אם כולם מונחים לפניו או בעוד שמכין עצמו לטפל ועדין לא התחיל בטפול באים אחרים פצועים צל"ע אם יש כאן דין אין מעבירין מן המצות כדי לבטל הלכות קדימה שנתנו חז"ל. מכ"מ פשוט דאם מצב של מי שאינו זוכה בהקדמה נוטה לחמור יותר וסיכון גבוה דעלינו לגשת קודם אליו והדברים פשוטים, וכן אם כבר התחיל לטפל באחד אסור לעזוב אותו מכח דין הקדמה לבד".
6. **הרבנות הצבאית, הנחיות הלכתיות לפעילות פיקוד העורף, עמוד 38:** "סדרי הקדימות והתעדוף בהצלת לכודים ייקבעו בהתאם לתו"ל ועל פי השיקול המקצועי בשטח, ללא הבדל דת גזע ומין. ככלל, אמת המידה הקובעת היא למי מבין הלכודים או הנפגעים סיכויי ההצלה וההחלמה הגבוהים ביותר. על דרך זו, יש לתעדף טיפול במבנה שמצויים בו לכודים רבים על פני מבנה שיש בו לכודים בודדים".

**ד. ממזר תלמיד חכם קודם לכהן גדול עם הארץ**

***ד1. בהלכה***

1. **הוריות, דף י"ג:** "אימתי? בזמן שכולם שוים, אבל אם היה ממזר תלמיד חכם וכהן גדול עם הארץ - ממזר תלמיד חכם קודם לכהן גדול עם הארץ ... מה"מ? א"ר אחא ברבי חנינא, דאמר קרא: יקרה היא מפנינים, מכהן גדול שנכנס לפני ולפנים".
2. **הנצי"ב במרומי שדה, שם:** "ותלמוד ירושלמי מפרש שהוא נוגע ג"כ לסכנה, משו"ה פשיטא דת"ח קודם משום דרבים צריכים לו".
3. **שו"ת אגרות משה, אורח חיים ב' ל"ג:** "דמה שת"ח קודם לכהן אינו מצד שע"י התורה שלמד נעשה יותר קדוש מכהן, דקדושה דכהונה ודאי עדיפא, דלא מצינו כלל שיש חשיבות קדושה בתורה אלא בחיוב מצוות: שישראל יש להן קדושת ישראל שנתחייבו במצוות, ולוים עדיפי בקדושה שנתחייבו ביותר מצות ולשמש בעזרה, וכהנים עדיפי בקדושה שנתרבו בהרבה מצוות ועובדים עבודת המקדש. אבל ת"ח שלא נצטוו ביותר מצות מכל ישראל לא שייכי להחשיבם קדושים ביותר, וגם לא מצינו בקראי שנקרא תלמיד חכם "קדוש", ואף נביא שמצינו באלישע שנקרא בקרא קדוש הוא לשמה בעלמא. ובגמ' שמצינו על רבי שנקרא רבנו הקדוש וכן מצינו בנן של קדושים לר' מנחם בר' סימאי מצד מעשיהם בפרישות יתירא הוא ודאי רק לשמא בעלמא, אבל לא להדינים דקדימה מדין דכל המקודש מחברו קודם שהוא דין קדימה דכהן כדאיתא בהוריות. אלא קדימה דת"ח הוא מפני חיוב הכבוד שחייבה תורה לכבדו והוא ככבוד שחייבה תורה לכבד למלך, ונתחדש שהכבוד שמצד זה קדים הת"ח הוא עדיף מהקדימה שיש למקודש מחברו וילפינן זה מיקרה היא מפנינים".
4. **מגילה, דף כ"ח:** "ולא ברכתי לפני כהן, למימרא דמעליותא היא? והא אמר רבי יוחנן: כל תלמיד חכם שמברך לפניו, אפילו כהן גדול עם הארץ - אותו תלמיד חכם חייב מיתה, שנאמר כל משנאי אהבו מות. אל תקרי משנאי אלא משניאי! - כי קאמר איהו – בשוין".
5. **גיטין, דף נ"ט:** "והא רב הונא קרי בכהני בשבתות ויו"ט! שאני רב הונא, דאפילו רבי אמי ורבי אסי כהני חשיבי דא"י מיכף הוו כייפי ליה".
6. **בית יוסף, אורח חיים קל"ה:** "אבל רב עמרם (ע' בסדורו ח"ב סי' כח) כתב כל היכא דאיכא כהן לית ליה רשות לישראל למיקרי קמיה אפילו הוא נשיא שבישראל וכן כתב רב נטרונאי דאפילו כהן עם הארץ קודם לישראל תלמיד חכם. באמת שדבריהם לכאורה הם תמוהים ... וגם כי המנהג הפשוט היום הוא כדבריהם שאפילו נשיא ישראל אינו קורא לפני הכהן. ולכן נראה לי דהא דקאמרי רב עמרם ורב נטרונאי היינו דוקא כשהכהן מקפיד בדבר דבכהאי גוונא ודאי אתי לאינצויי ואיכא מפני דרכי שלום"
7. **שולחן ערוך שם, ד':** "המנהג הפשוט שאפילו כהן עם הארץ קודם לקרות לפני חכם גדול ישראל, והוא שהכהן יודע לקרות".

***ד2. משמעות הדברים***

1. **רמב"ם תלמוד תורה, ג' א'-ב':** "בשלשה כתרים נכתרו ישראל, כתר תורה וכתר כהונה וכתר מלכות, כתר כהונה זכה בו אהרן שנאמר והיתה לו ולזרעו אחריו ברית כהנת עולם, כתר מלכות זכה בו דוד שנאמר זרעו לעולם יהיה וכסאו כשמש נגדי, כתר תורה הרי מונח ועומד ומוכן לכל ישראל, שנאמר תורה צוה לנו משה מורשה קהלת יעקב, כל מי שירצה יבא ויטול, שמא תאמר שאותם הכתרים גדולים מכתר תורה הרי הוא אומר בי מלכים ימלוכו ורוזנים יחוקקו צדק בי שרים ישורו, הא למדת שכתר תורה גדול משניהם. אמרו חכמים ממזר ת"ח קודם לכהן גדול עם הארץ שנאמר יקרה היא מפנינים, מכהן גדול שנכנס לפני ולפנים".
2. **מהר"ל, נתיב התורה י"א:** "ובמסכת הוריות (בסופה) כהן קודם ללוי ולוי קודם לישראל ישראל קודם לממזר ממזר קודם לנתין נתין קודם לגר גר קודם לעבד משוחרר אימתי בזמן ששניהם שוים אבל אם ממזר תלמיד חכם וכהן גדול עם הארץ ממזר תלמיד חכם קודם לכהן גדול עם הארץ עד כאן. ור"ל אף כהן שהוא קדוש, אין מעלתו כמו מעלת תלמיד חכם, כי הכהן אין קדושה שלו נבדלת מן הגוף ... ולכך אם האב תלמיד חכם אינו מוליד בן תלמיד חכם ואילו האב כהן מוליד בן כהן גם כן, וכל זה מפני כי התלמיד חכם אשר יש לו שכל נבדל מן הגוף והאב הוא אב לבן מצד הגוף, לכך אם האב תלמיד חכם בשביל זה לא יוליד בן תלמיד חכם, והכהן קדושתו אינו נבדל מן הגוף לכך אם האב כהן הבן גם כן כהן. ולפיכך הממזר אף כי יש לו פחיתות מצד הגוף מצד הטיפה פסולה שיש בו, מכל מקום אם הוא תלמיד חכם אין לו חבור וצירוף אל הגוף והוא קודם לכהן גדול עם הארץ שאינם שווים במעלתן כמו שהתבאר זה בפרקים (אבות פ"ד) אצל שלשה כתרים".
3. **אמרי אמת, נשא תרצ"ג:** "במדרש (במד"ר ו א) יקרה היא מפנינים וכל חפציך לא ישוו בה (משלי ג טו) ממזר תלמיד חכם קודם לכהן גדול ע"ה, אף על פי שממזר הוא מום זר (יבמות עו ב) מעוות לא יוכל לתק ון עכ"ז על ידי כח התורה שהוא מעולם התיקון יכול להיתקן, אולם רק כאשר וכל חפציך לא ישוו בה, שצריך להכניס כל חשקו בתורה, כי כפי שהיא יקרה אצל האדם יקרה היא מפנינים, כן היא עושה רושם".
4. **צדקת הצדיק, ע"ז:** "אפילו אדם גדול ביותר אם יש בו פגם במשפחתו אין להתדבק בו, כי אם הוא מפני גדלו אין זה מזיק לו, יזיק לזרעו, וכמו שאמרו (יבמות מ"ה א) אפילו ניהוי כיהושע בן נון לא יהיבנא ליה ברתא. ומכל מקום דקדק ואמר כיהושע בן נון ולא כמשה רבינו ע"ה, כי משה רבינו ע"ה הוא שורש התורה ומצד כתר התורה אין לחוש למשפחות וכתר תורה מונח לכל ואמרו (הוריות י"ג א) ממזר תלמיד חכם קודם וכו', ולכך משה רבינו ע"ה קיבל הערב רב. ולכך אילו הוה כמשה רבינו ע"ה, רצה לומר תלמיד חכם גדול בדור שזהו כמשה רבינו, הוה יהיב ... וכמו שאמרו (נדרים פ"א א) הזהרו בבני עניים שמהם תצא תורה כי מקום התורה דוקא בכלים שבורים, ויסוד תורה שבעל פה רבי עקיבא והוא ממשפחת גרים. וכן רבי מאיר אמרו ז"ל (עירובין י"ג ב) שלא יכלו חביריו לעמוד על סוף דעתו".
5. **שו"ת דברי יציב, אורח חיים קפ"ד:** "ועל ידי התוה"ק זוכים לבחינת ישראל כהן, ולזה דייקא במנורה שמחכים אמרה התורה שמותר לזר להדליקה, שבזה מתברר כח התורה הקדושה וחכמתה שזוכים לבחינת כהן. ואולי לכך ממזר ת"ח קודם לכ"ג עם הארץ, שעל ידי התורה זוכה לבחי' כהן בקדושתו והבן. ובמנחות ק"י ע"א בכל מקום מוקטר ומוגש לשמי וכו' אלו ת"ח העוסקים בתורה".